Του Στέλιου Παπαπέτρου

Αρνητικό ήταν το ισοζύγιο προσλήψεων - αποχωρήσεων τον Ιανουάριο του 2017, καθώς σύμφωνα με τα στοιχεία του συστήματος ΕΡΓΑΝΗ, υπήρξε απώλεια 29.817 θέσεων εργασίας.

Επίσης, από τα ίδια στοιχεία προκύπτει ότι περισσότερες από τις μισές νέες θέσεις εργασίας που δημιουργήθηκαν από τον Ιανουάριο του 2016 μέχρι τον Ιανουάριο του 2017, αφορούσαν σε θέσεις μερικής απασχόλησης ή εκ περιτροπής εργασίας.

Συγκεκριμένα, το 54,47% των νέων θέσεων εργασίας, δηλαδή 1.240.697 νέες θέσεις, αφορούσαν σε μορφές ελαστικής εργασίας και το 45,33%, δηλαδή 1.028.778, αφορούσαν σε πλήρη απασχόληση. Μέσα στον Ιανουάριο υπογράφηκαν έξι νέες επιχειρησιακές συμβάσεις εργασίας, οι οποίες μεσοσταθμικά προέβλεπαν μειώσεις μισθών κατά 4,65%.

Συγκεκριμένα, σύμφωνα με τα στοιχεία των ροών μισθωτής απασχόλησης του Ιανουαρίου 2017, οι αναγγελίες πρόσληψης τον Ιανουάριο ανήλθαν σε 126.501, ενώ οι αποχωρήσεις σε 156.318. Από τις 156.318 συνολικά αποχωρήσεις, οι 73.609 προήλθαν από οικειοθελείς αποχωρήσεις και οι 82.709 από καταγγελίες συμβάσεων αορίστου χρόνου ή λήξεις συμβάσεων ορισμένου χρόνου.

Από τη σύγκριση των στοιχείων των δύο μηνών, Ιανουάριος 2017 και Ιανουάριος 2016, προκύπτει αρνητική επίδοση κατά 19.863 θέσεις εργασίας, για τον Ιανουάριο 2017 (αρνητικό ισοζύγιο 29.817 θέσεων εργασίας) έναντι αρνητικού ισοζυγίου (9.954) τον Ιανουάριο του 2016.

Θα πρέπει επιπλέον να επισημανθεί ότι ο μήνας Ιανουάριος παρουσίαζε πάντοτε αρνητικό ισοζύγιο από το 2001 μέχρι σήμερα, με μοναδική εξαίρεση παρουσίασης θετικού ισοζυγίου, τον Ιανουάριο του έτους 2014.